**Robért Opatovský** (\* 25. december 1971, Trnava) je slovenský spevák a skladateľ.

Zo života
---------

Robert (Robo) Opatovský vyštudoval hru na klasickú gitaru na bratislavskom konzervatóriu u Petra Zsapku. Po skončení štúdia navštevoval súkromné hodiny spevu u speváčky Adrieny Bartošovej. V roku 1993, počas Vojenskej základnej služby, spieval vo vojenskom big bandovom orchestri Bohumila Trnečku, neskôr s Vladom Valovičom. 

Po ukončení vojenskej služby spieval v rôznych hudobných telesách na Slovensku a v zahraničí. 

V roku 1996 Robo Opatovský začal spolupracovať s producentským triom Priehradník/Balogh/Gregor, pre ktoré nahral skladby „Heartbreaker", „It doestn´t matter...". V roku 1997 sa s pomocou Dariny Rolincovej zoznámil s českým hudobným skladateľom a producentom Danielom Hádlom, ktorý s ním uzavrel zmluvu na tri hudobné albumy pre vydavateľstvo BMG-Ariola. U tohto vydavateľa Opatovský vydal dva albumy, *Robert Opatovský* a *Nebol som zlý*. Po vydaní druhého Robo podpísal zmluvu na tri albumy s Universal Music. V roku 2000 mu vyšiel album *Pravá tvár*. V priebehu rokov 2002-2003 Robo Opatovský striedavo pôsobil v Japonsku a na Slovensku. V Japonsku pripravil materiál na album, ktorý s producentom Vrabcom (Made 2 Mate) vydal v roku 2003 pod názvom *Prílev energie*. Od roku 2005 spolupracuje s Slovenským paralympijským výborom (SPV). V tomto roku preň nahral a naspieval pieseň *Daj šancu zázrakom*. Hudbu zložil Robo, text napísal Zoro Laurinc. V marci 2005 vyšiel Opatovskému album *V tom zvláštnom sne*, v roku 2006 *Swing & Latin*, v roku 2008 album vianočných piesní s názvom *Vianočný album*. Medzi najznámejšie hity Roba Opatovského patria skladby „Natália", „Oceán", „Na dvoch strunách", „Sen", „Dúhový pelikán", „Hovorila po španielsky", „Príliv energie" a ďalšie. V TV Markíza účinkuje ako sólový spevák v tanečných súťažiach Let's Dance.

Robo Opatovský je vlastníkom hudobného vydavateľstva Záverečná. V roku 2008 sa produkčne a autorsky podieľal na albume Maroša Kramára, *Lážo-plážo*. Robo Opatovský zložil aj hudbu k rozprávkovej knižke Bibiany Ondrejkovej *O dievčatku Julke*.

V roku 2009 sa Robo Opatovský zúčastnil slovenského národného kola súťaže Eurovision Song Contest 2009 so skladbou „Prší", s ktorou skončil vo finále na šiestom mieste. Dňa 11. mája Robovi Opatovskému vyšiel jeho prvý výberový album s jeho najväčšími hitmi.. 

V roku 2012 zložil a naspieval oficiálnu paralympijskú hymnu, pieseň *Nechajme sa strhnúť prúdom* na XIV. paralympijských hrách v Londýne pre Slovenský paralympijský výbor. Text piesne napísal Pavel Elgyütt. 

Pre výpravu slovenských paralympionikov na Zimné paralympijské hrách v Soči v roku 2014 zložil a naspieval pieseň *Môj život*, ktorá je aj na rovnomennom albume .

Spolu s Štefanom Skrúcaným, Miroslavom Nogom, Petrom Cmoríkom, Barborou Švidraňovou, Bibianou Surovčíkovou a slovenskými paralympijskýmí športovcami naspievali hymnu *Orli bez krídel* pre Slovenské paralympijské družstvo k Letným paralympijským hrám v v Riu de Janeiro .

Osobný život
------------

Robo Opatovský sa oženil s priateľkou Katkou 9. mája 2009. S manželkou žije v Skalici.

Diskografia
-----------

* 1997 - *Robert Opatovský* - BMG 74321 53706-2, CD
* 1998 - *Nebol som zlý* - BMG 74321 63127-2, CD
* 2000 - *Pravá tvár* - Universal Music 157430-2, CD
* 2003 - *Prílev energie* - Universal 00602498656266, CD
* 2005 - *V tom zvláštnom sne* - Universal Music EAN 6 02498 70762 3, CD
* 2006 - *Swing & Latin* - Záverečná s.r.o. R 153 001-2-131, EAN 8 586010 200668, CD
* 2008 - *Vianočný album* - Záverečná s.r.o. 2008: R 153 0006-2-131, EAN 8 585016 703920, CD (reedícia albumu v roku 2009, rozdielom je pieseň Prvé vianoce, ktorú naspieval v duete s Beátou Dubasovou)
* 2009 - *2009-1996* - Záverečná s.r.o. 2009: R 153 0008-2-131, EAN 8 585016 703937, CD (reedícia albumu v roku 2010, pridané sú 3 piesne: Niečo máš, Niečo máš [Remix],Prší duet s Monikou Bagárovou)
* 2011 - *2012* - Záverečná s.r.o. CD
* 2012 - *Vianočný album 2* - Záverečná s.r.o. R153 0014-2-331, CD
* 2014 - *Robo Opatovský & Overtime* - Záverečná s.r.o. CD
* 2014 - *Môj život* - Záverečná s.r.o. R153 0015-2-331, CD
* 2016 - *Vianočné duetá* - Záverečná s.r.o. CD
* 2017 - *Unplugged* - Záverečná s.r.o. CD

### Spolupráca na albumoch

* 2008: *Lážo plážo - Maroš Kramár* - Záverečná s.r.o. R 153 005-2-131, EAN 8 585016 703746, CD (autor hudby 11 z 12 piesni, duet v piesni: 10. Nech to ma grády (Dobré rady z promenády).
* 2011: *Shining - Monika Bagárová* - EMI Czech Republic, CD, duet: 12. Prší.
* 2013: *Iba láska - Mukatado* - Imiko Slovakia MKZZ04213, CD, duet: 12. Hladina.

### Kompilácie

* 2003: *Okey Vianoce* - Forza Music FZ-0052-2-331, CD - 04. Čas sviečok - Robo Opatovský & Jana Kirschner.

* 2007: *Hit storočia* - Opus 91 2738-2, CD - 17. Dedinka v údolí -cd1
* 2001: *Love Songs* - BMG Ariola ČR 74321 85225 2, CD - 13. Unavená (3:28)

Muzikál
-------

* *Pomáda* - premiéra: 2000 ....Anjel

Zdroje
------

* Oficiálna stránka Roba Opatovského: Biografia Archivované 2009-06-08 na Wayback Machine

Referencie
----------

1. ↑  Robo Opatovský nahral hymnu pre slovenských paralympionikov, teraz.sk
2. ↑   *soubiznis.sk: Robo Opatovský* [online]. [Cit. 2009-05-10]. Dostupné online. Archivované 2009-02-27 z originálu.
3. ↑   *soubiznis.sk: Robo Opatovský sa v máji aj žení aj krstí* [online]. [Cit. 2009-05-10]. Dostupné online. Archivované 2009-04-30 z originálu.
4. ↑   *Robo Opatovský nahral hymnu pre slovenských paralympionikov* [online]. [Cit. 2017-04-08]. Dostupné online. Archivované 2017-04-08 z originálu.
5. ↑  Robo Opatovský - Môj život | Paranormálni hrdinovia hymna
6. ↑  Hymna SPD RIO 2016 - Orli bez krídel
7. ↑   *Robo Opatovský vydáva v reedícii Vianočný album!* [online]. [Cit. 2011-02-08]. Dostupné online. Archivované 2009-11-08 z originálu.
8. ↑  Robo Opatovský vydal reedíciu hitovej kompilácie[nefunkčný odkaz]
9. ↑  Verejná knižnica Mikuláša Kováča v Banskej Bystrici - Sprievodca muzikálmi - pdf

Externé odkazy
--------------

* Oficiálna stránka Roba Opatovského Archivované 2009-06-08 na Wayback Machine
* Oficiálna fanpage na Facebook-u
* Robo Opatovský na stránkach gregi.net
* Robo Opatovský sa vyznal zo vzťahu k rodine, zmenili sa mu priority

Autoritné údaje: * NK ČR: xx0120546
* SNK: 150641
* VIAF: 151772027